b'\n_START_ARTICLE_\nOsvaldas Lapienis\n_START_SECTION_\nVeikla\n_START_PARAGRAPH_\nOsvaldas Lapienis\xc2\xa0\xe2\x80\x93 Respublikin\xc4\x97s \xc5\xa0iauli\xc5\xb3 ligonin\xc4\x97s Patologin\xc4\x97s anatomijos tarnybos bei histologijos laboratorijos \xc4\xafk\xc5\xabr\xc4\x97jas. Bendradarbiaudamas su \xc5\xa0iauli\xc5\xb3 \xc4\xafmon\xc4\x97mis, suprojektavo peili\xc5\xb3 gal\xc4\x85stuv\xc4\x85 mikroskopiniams preparatams, \xc4\xafdieg\xc4\x97 naujus histologinio tyrimo metodus, \xc4\xafsteig\xc4\x97 fotolaboratorij\xc4\x85 mikropreparatams fotografuoti. Taip pat konsultavo ir dar\xc4\x97 tyrimus ligoni\xc5\xb3 susirgimo diagnozei nustatyti ne tik \xc5\xa0iauli\xc5\xb3 miesto ligonin\xc4\x97ms, bet ir didel\xc4\x97s dalies \xc5\xa0iauli\xc5\xb3 apskrities rajon\xc5\xb3 gydymo \xc4\xafstaigoms. Pirmieji skrodimai bei \xc5\xa0iauli\xc5\xb3 patanatominio skyriaus veikla prasid\xc4\x97jo tuometin\xc4\x97s Gele\xc5\xbeinkelio ligonin\xc4\x97s skalbykloje. Osvaldas Lapienis vienas pirm\xc5\xb3j\xc5\xb3 prad\xc4\x97jo balzamavimo darbus pokario Lietuvoje. Jis taip pat kaup\xc4\x97 makroskopini\xc5\xb3 organ\xc5\xb3 preparat\xc5\xb3 kolekcij\xc4\x85, k\xc5\xabr\xc4\x97 muziej\xc5\xb3 (jame\xc2\xa0\xe2\x80\x93 per 500 eksponat\xc5\xb3), laikom\xc4\x85 did\xc5\xbeiausiu patologin\xc4\x97s anatomijos muziejumi Lietuvoje.\n_START_SECTION_\nAtminimas\n_START_PARAGRAPH_\n2008\xc2\xa0m. vasario 25 d. minint 80-\xc4\x85j\xc4\xaf patologoanatomo Osvaldo Lapienio jubiliej\xc5\xb3 po rekonstrukcijos buvo atidarytas \xe2\x80\x9eOsvaldo Lapienio patologijos muziejus.\xe2\x80\x9c Muziejuje eksponuojami ir O. Lapienio pom\xc4\x97gi\xc5\xb3 (menin\xc4\x97s fotografijos) nuotraukos, med\xc5\xbeio dro\xc5\xbeybos darbai, dailyra\xc5\xa1\xc4\x8dio pavyzd\xc5\xbeiai.'